b"\n_START_ARTICLE_\nMatev\xc5\xbe Langus\n_START_SECTION_\n\xc5\xbdivljenje\n_START_PARAGRAPH_\nMatev\xc5\xbe Langus se je rodil v kova\xc5\xa1ki dru\xc5\xbeini v fu\xc5\xbeinarskem kraju pod planoto Jelovico. Sprva je delal kot \xc5\xbeebljar v doma\xc4\x8di vasi, nato pa se je \xc5\xa1olal v Celovcu v delavnici Johanna Schreibersa, pri katerem je ostal \xc5\xa1est let. Leta 1817 se je vrnil na Kranjsko in se naselil v Ljubljani. Kasneje bil po priporo\xc4\x8dilu profesorja Kav\xc4\x8di\xc4\x8da sprejet na dunajsko akademijo, vendar je zaradi gmotnih te\xc5\xbeav opravil le dva letnika \xc5\xa1tudija. Leta 1821 se je ponovno naselil v Ljubljani kot poklicni slikar. V letih 1824 do 1826 je \xc5\xbeivel v Rimu, kjer je bil vpisan na rimsko Francosko akademijo (L'Acad\xc3\xa9mie de France).\n_START_SECTION_\nDelo\n_START_PARAGRAPH_\nLangusovo likovno ustvarjanje odlikuje bidermajerski slog, \xc4\x8deprav ga mnogi \xc5\xa1e uvr\xc5\xa1\xc4\x8dajo med zadnje baro\xc4\x8dne slikarje na Slovenskem. Predvsem je poznan po portretih ljubljanskih me\xc5\xa1\xc4\x8danov (Julija Primic, Matija \xc4\x8cop, Andrej Smole), Stari mo\xc5\xbe pred Ljubljano, Portret \xc5\xbeene, Avtoportret in po freskah. Ve\xc4\x8d njegovih slik je odnesel \xc5\xa1kof Friderik Baraga v ZDA. Za zasluge pri sliki Primi\xc4\x8deve Julije mu je kasneje France Pre\xc5\xa1eren posvetil sonet z akrostihom."